- ఇన్ఫీ యాజమాన్యం గోప్యత పాటించింది z
- బన్సాల్‌ ప్యాకేజీ వివాదాస్పదమైతే తప్ప వివరాలివ్వలేదు
- బోర్డు ఆడిట్‌ విభాగం అభ్యంతరాలను వెల్లడించాల్సింది
-పారదర్శకతకు సంస్థాగత పెట్టుబడిదారులు కలిసిరావాలి : ఇన్ఫోసిస్‌ మాజీ సీఎఫ్‌వో టి.వి.మోహన్‌దాస్‌ పారు
ముంబయి: ఐటీ దిగ్గజ సంస్థ ఇన్ఫోసిస్‌లో కార్పొరేట్‌ పాలన వివాదం మంగళవారం మరో కొత్త మలుపు తిరిగింది. సంస్థలో కార్పొరేట్‌ పాలనకు సంబంధించి ఎలాంటి అవాంతరాలు లేవని ఇన్ఫీ చైర్మెన్‌, సీఈవోలు సంయుక్తంగా మీడియా సమావేశంలో ప్రకటించిన మరుసటి రోజే సంస్థ మాజీ చీఫ్‌ ఫైనాన్షియల్‌ ఆఫీసర్‌ (సీఎఫ్‌వో) టి.వి.మోహన్‌దాస్‌ పారు మరో ఆరోపణ చేశారు. సంస్థలో జరుగుతున్న పరిణామాల పూర్తి సమాచారాన్ని ఇన్ఫీ యాజమాన్యం స్పష్టంగా బయటకు వెల్లడించలేదని అన్నారు. రాజీవ్‌ బన్సాల్‌ దాదాపు రూ.17.3 కోట్ల భారీ ప్యాకేజీతో సంస్థను వదిలి వెల్లడాన్ని ఆయన ఇందుకు ఉదాహరణగా తెలిపారు. ఆయన సంస్థ నుంచి వైదొలిగన కాలంలో.. సంస్థ ఈ వివరాలను అందజేయలేదని మోహన్‌దాస్‌ ఆరోపించారు. బన్సాల్‌ వైదొలగుతున్న అంశం 2015 అక్టోబరులో ఒక ప్రెస్‌ రిలీజ్‌ ద్వారా వెల్లడించారన్నారు. అయితే ఆయనకు ఎంత ప్యాకేజీని ముట్టచెబుతున్నది బయటకు తెలపలేదని వివరించారు. డిసెంబరు త్రైమాసిక ఫలితాల తరువాత కూడా ఈ అంశాన్ని వెల్లడించలేదని ఆయన అన్నారు. బన్సాల్‌కు భారీ వీడుకోలు చెల్లింపు ఒప్పందం విషయమై మీడియాలో కథనాలు వచ్చేంత వరకు ఇన్ఫీ యాజమాన్యం స్పందించలేదని పారు అన్నారు. విషయం బయటకు వచ్చాక యాజమాన్యం.. అప్పటి సీఎఫ్‌వోతో కుదుర్చుకున్న వీడుకోలు ఒప్పందాన్ని వార్షిక నివేదికలో పొందుపరిచినట్టుగా వివరించారు. 'ఉద్యోగం వదిలి వెళ్లే వారికి భారత్‌లో ఎక్కడైనా 24 నెలల జీతాన్ని వీడుకోలు రుసుముగా ఇస్తారా'! అని ఆయన ప్రశ్నించారు. విశాల్‌ సిక్కా, బన్సాల్‌ల మధ్య అన్యోన్యత లోపంపై యాజమాన్యం ఒక వివరణనివ్వాలని అన్నారు. యాజమాన్యంతో పొసగని వ్యక్తికి ఇంత భారీ మొత్తంలో ప్యాకేజీని అందించే ప్రతిపాదన విషయాన్ని బోర్డులోని ఆడిట్‌ కమిటీ ప్రశ్నించాల్సిందని ఆయన అన్నారు. సంస్థ ఆర్థిక సామరస్యతకు సీఎఫ్‌వో కీలకమని వివరించారు. 2011లో సంస్థను వీడిన పారు సంస్థ భవితవ్యం కోసం వ్యవస్థాపక సభ్యులు లేవనెత్తుతున్న సంశయాలు సబబేనని అభిప్రాయపడ్డారు.
సంస్థాగత మదుపరులు మద్దతునివ్వాలి..
పారదర్శకత పెంపునకు సంస్థాగత మదుపరులు కలిసికట్టుగా ఇన్ఫీ వ్యవస్థాపకులకు మద్దతును తెలియజేయాలని పారు కోరారు. అత్యుత్తమ కార్పొరేట్‌ పాలనా ప్రమాణాలను గౌరవించక బోర్డు తప్పు చేసిందని మూర్తి భావిస్తున్నట్టుగా పారు అభిప్రాయపడ్డారు. దీనిని అందరూ సమర్థించాలని మోహన్‌దాస్‌ పారు అన్నారు. సంస్థాగత మదుపరులు ఈ విషయమై మాట్లాడకపోవడం మదుపరులకు అవమాన కరమని ఆయన వ్యాఖ్యానించారు.
మీ స్నేహితులకు రికమెండ్ చెయ్యండి